Հնչած դժգոհություններում ու նույնիսկ չարտոնված հանրահավաքներում անհանդուրժողականության, միմյանց բզկտելու կոչեր չհնչեցին: Հանգամանք, ինչը գերազանցապես սոցիալական վիճակից դժգոհ զանգվածին առաջնորդող Րաֆֆի Հովհաննիսյանի գրագետ քաղաքականության արդյունքն էր: Բայց` ո´չ միայն նրա: Երկրիս Նախագահի պատրաստակամ հանդուրժողականությունը, թերևս, ժողովրդին փորձության չտանելու առաջին նախապայմանն էր: Եվ, իհարկե, ՀՀ ոստիկանության անդուլ աշխատանքը` նախընտրական քարոզարշավի սկզբից ևեթ: Աշխատանք, որը նույն լարվածությամբ շարունակվում է առ այսօր ու դեռ շարունակվելու է` մինչև նախընտրական, հետընտրական և քվեարկության օրն ընտրախախտումների յուրաքանչյուր դեպքով կատարվող քննությունների ավարտը: Թերևս ավելորդ է նշելն իսկ, որ ընտրական ու հետընտրական կրքերը «բարիկադների» չվերածվեցին հենց ոստիկանների շնորհիվ: Նույնիսկ այսօր ընդվզող Րաֆֆի Հովհաննիսյանը շնորհակալություն հայտնեց նրանց: